Akts par Bulgārijas Republikas un Rumānijas pievienošanās nosacījumiem un pielāgojumiem Līgumos, kas ir Eiropas Savienības pamatā - VII pielikums:Pievienošanās akta 23. pantā minētais saraksts: pārejas posma pasākumi - Rumānija - 7.Nodokļu politika



Oficiālais Vēstnesis L 157 , 21/06/2005 Lpp. 0328 - 0329



7. NODOKĻU POLITIKA 1. 31977 L 0388: Padomes Sestā direktīva 77/388/EEK ( 1977. gada 17. maijs) par to, kā saskaņojami dalībvalstu tiesību akti par apgrozījuma nodokļiem - Kopēja pievienotās vērtības nodokļu sistēma: vienota aprēķinu bāze (OV L 145, 13.6.1977., 1. lpp.), kurā jaunākos grozījumus izdarīta: - 32004 L 0066: Padomes 26.4.2004. Direktīva 2004/66/EK (OV L 168, 1.5.2004., 35. lpp.). Piemērojot Direktīvas 77/388/EEK 28. panta 3. punkta b) apakšpunktu, Rumānija var saglabāt atbrīvojumu no pievienotās vērtības nodokļa pasažieru starptautiskajiem pārvadājumiem, kas minēti direktīvas F pielikuma 17. punktā, kamēr nav izpildīts direktīvas 28. panta 4. punktā paredzētais nosacījums vai kamēr tādu pašu atbrīvojumu piemēro kāda no pašreizējām dalībvalstīm, atkarībā no tā, kurš termiņš beidzas agrāk. 2. 31992 L 0079: Padomes Direktīva 92/79/EEK ( 1992. gada 19. oktobris) par nodokļu saskaņošanu cigaretēm (OV L 316, 31.10.1992., 8. lpp.), kurā jaunākos grozījumus izdara: - 32003 L 0117: Padomes 5.12.2003. Direktīva 2003/117/EK (OV L 333, 20.12.2003., 49. lpp.). Atkāpjoties no Direktīvas 92/79/EEK 2. panta 1. punkta, Rumānija var līdz 2009. gada 31. decembrim atlikt vispārējā minimālā akcīzes nodokļa uzlikšanu mazumtirdzniecības cenai (iekļaujot visus nodokļus) cigaretēm vispieprasītākajā cenu kategorijā, ar nosacījumu, ka šajā laikposmā Rumānija pakāpeniski pielāgo savas akcīzes nodokļa likmes vispārējam minimālajam nodoklim, kas paredzēts direktīvā. Neskarot 8. pantu Padomes Direktīvā 92/12/EEK ( 1992. gada 25. februāris) par vispārēju režīmu akcīzes precēm un par šādu preču glabāšanu, apriti un uzraudzību [15] un informējot Komisiju, dalībvalstis var laikā, kamēr tiek piemērota iepriekš paredzētā atkāpe, attiecībā uz cigaretēm, ko šajās valstīs varētu ievest no Rumānijas, papildus nemaksājot akcīzes nodokli, saglabāt tādus pašus kvantitatīvos ierobežojumus, kādi tiek piemēroti importam no trešām valstīm. Dalībvalstis, kas izmanto šādu iespēju, var veikt vajadzīgās pārbaudes, ar nosacījumu, ka šādas pārbaudes neiespaido iekšējā tirgus pareizu darbību. 3. 32003 L 0049: Padomes Direktīva 2003/49/EK ( 2003. gada 3. jūnijs) par kopīgu nodokļu sistēmu, ko piemēro procentu un honorāru maksājumiem, kurus veic asociēti uzņēmumi dažādās dalībvalstīs (OV L 157, 26.6.2003., 49. lpp.), kurā jaunākos grozījumus izdara: - 32004 L 0076: Padomes 29.4.2004. Direktīva 2004/76/EK (OV L 157, 30.4.2004., 106. lpp.). Rumānijai ir atļauts nepiemērot Direktīvas 2003/49/EK 1. pantu līdz 2010. gada 31. decembrim. Šajā pārejas laikposmā nodokļu likme par procentiem vai honorāriem, ko maksā citas dalībvalsts asociētai uzņēmējsabiedrībai vai kādas dalībvalsts asociētās uzņēmējsabiedrības pastāvīgam uzņēmumam citā dalībvalstī, nedrīkst pārsniegt 10 %. 4. 32003 L 0096: Padomes Direktīva 2003/96/EK ( 2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (OV L 283, 31.10.2003., 51. lpp.), kurā jaunākos grozījumus izdara: - 32004 L 0075: Padomes 29.4.2004. Direktīva 2004/75/EK (OV L 157, 30.4.2004., 100. lpp.). a) Atkāpjoties no Direktīvas 2003/96/EK 7. panta, Rumānija var piemērot šādus pārejas laikposmus: - līdz 2011. gada 1. janvārim, lai savu nodokļu līmeni par degvielu izmantojamam bezsvina benzīnu pielāgotu minimāli pieļaujamajam līmenim EUR 359 par 1000 1. Faktiskā nodokļu likme, ko piemēro degvielai izmantojamam bezsvina benzīnam, no 2008. gada 1. janvāra nav mazāka par EUR 323 par 1000 l; - līdz 2013. gada 1. janvārim, lai savu nodokļu līmeni par degvielai izmantojamu gāzeļļu pielāgotu minimāli pieļaujamajam līmenim EUR 330 par 1000 l. Faktiskā nodokļu likme, ko piemēro degvielai izmantojamai gāzeļļai, no 2008. gada 1. janvāra nav mazāka par EUR 274 par 1000 l un no 2011. gada 1. janvāra nav mazāka par EUR 302 par 1000 l. b) Atkāpjoties no Direktīvas 2003/96/EK 9. panta, Rumānija var piemērot šādus pārejas laikposmus: - līdz 2010. gada 1. janvārim, lai savu nodokļu līmeni dabas gāzei, ko izmanto kā siltuma avotu nolūkiem, kas nav saistīti ar uzņēmējdarbību, pielāgotu I pielikuma C tabulā paredzētajiem minimāli pieļaujamajiem nodokļa līmeņiem; - līdz 2010. gada 1. janvārim, lai savu nodokļu līmeni smagajai dīzeļdegvielai, ko izmanto centrālapkures vajadzībām, pielāgotu I pielikuma C tabulā paredzētajiem minimāli pieļaujamajiem nodokļu līmeņiem, - līdz 2009. gada 1. janvārim, lai savu nodokļu līmeni smagajai dīzeļdegvielai, ko izmanto vajadzībām, kas nav centrālapkure, pielāgotu I pielikuma C tabulā paredzētajiem minimāli pieļaujamajiem nodokļu līmeņiem. Faktiskās nodokļu likmes, ko piemēro attiecīgajiem smagās dīzeļdegvielas produktiem, no 2007. gada 1. janvāra nav mazāka par EUR 13 par 1000 kg. c) Atkāpjoties no Direktīvas 2003/96/EK 10. panta, Rumānija līdz 2010. gada 1. janvārim var piemērot pārejas laikposmu, lai savus nodokļu līmeņus par elektroenerģiju pielāgotu I pielikuma C tabulā paredzētajiem minimāli pieļaujamajiem nodokļu līmeņiem. Faktiskās nodokļu likmes, ko piemēro elektroenerģijai, no 2007. gada 1. janvāra nav mazākas par 50 % no attiecīgās minimāli pieļaujamās Kopienas likmes. [15] OV L 76, 23.3.1992., 1. lpp. Direktīvā jaunākie grozījumi izdarīti ar Regulu (EK) Nr. 807/2003 (OV L 122, 16.5.2003., 36. lpp.). --------------------------------------------------